OBH 5469/2000.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:
	A Mai Nap 2000. november 7-i számában “ Fáznak a Gyáli úti lakók" címmel megjelent írás arról tudósított, hogy a IX. kerületi, Gyáli út 30/B. szám alatti lakók három hete fáznak és főzni sem tudnak, mert a negyvenkét lakásos társasházban elzárták a gázt. A cikk szólt arról is, hogy gázömléses volt az épület, és a veszély elhárítása miatt vált szükségessé az elzárás. A Gázművek szerint a telekhatártól a vezeték biztonságos használatát a vagyonkezelő (tulajdonos) köteles biztosítani. A házban sok a kisnyugdíjas, de vannak olyanok is, akiknek kisbabájuk van, ezért nagy szükség volna a főzési lehetőségre és a meleg szobára. A cikkben megnevezett lakó szerint a közösség 1.3 millió forintot tudna biztosítani a gázvezeték javítására.
	Az ügyben az Alkotmány 2. § (1) bekezdésében meghatározott jogbiztonsághoz való jog, valamint a 70/D. § (1) bekezdésében foglalt legmagasabb szintű testi lelki egészséghez való jog sérelmének gyanúja miatt indítottam vizsgálatot. Megkerestem a FŐGÁZ Rt. vezérigazgatóját annak érdekében, hogy tájékozódjak a szolgáltató kötelezettségébe tartozó munkálatok elvégzéséről és arról, hogy kapott-e megbízást a Gázművek a telekhatáron belüli vezetékek javítására.

A vizsgálat megállapításai:
	A FŐGÁZ Rt. vezérigazgatója az eset körülményeiről és a szolgáltató intézkedéséről az alábbi tájékoztatást adta:
Az épületnek a gázszolgáltatásból való ideiglenes kizárása a Gyáli úti vezetékrekonstrukció munkálatai miatt vált szükségessé, mivel az új vezetékekre való átkötés előtt nyomásmentésíteni kell az ún. csatlakozó vezetéket. Erről az érintett épületeket 2-3 nappal előbb plakátokon értesítették. Ilyen esetekben 1-2 napnál tovább nem szünetel a szolgáltatás. A vonatkozó technológiai utasítások szerint az újbóli üzembe helyezés előtt a vezetékeket tömörségi ellenőrzésnek kell alávetni. A gázszolgáltatást csak tömör vezeték esetén lehet megindítani.
A 2000. október 2-án tartott ellenőrzés során a FŐGÁZ Rt. munkatársai a szóban forgó épület belső vezetékein jelentős mértékű szivárgást állapítottak meg, ezért az - élet és vagyonbiztonsági okok miatt - a gázszolgáltatást nem indították újra. A helyszínen tájékoztatták a lakóközösséget, hogy tegyék meg a szükséges intézkedéseket a vezetékek kiváltása érdekében.
A telekhatáron belüli vezetékek és fogyasztói berendezések karbantartása és javítása a gázszolgáltatásról szóló  1994. évi XLI. törvény V. fejezet 19. § (6) bekezdése szerint az épület tulajdonosának feladata. A szolgáltató megfelelő kapacitás rendelkezésre állása esetén vállalkozik az épületen belüli vezetékek cseréjére. A gázvezeték szerelésére a FŐGÁZ Rt. megrendelést nem kapott
	A munkálatokat egy gázvezeték szerelésére jogosult cég végezte el, és az ún. meó átvétel után amelyre november 3-án került sor, a  FŐGÁZ Rt. az épületben  a gázszolgáltatást helyreállította.
A fentiek alapján megállapítom, hogy a szolgáltató eljárása következtében a lakókat nem érte sérelem. Ezért az ügyben nem állapítottam meg alkotmányos jogokkal összefüggő visszásságot.  Az épület kikapcsolása a gázszolgáltatásból élet-és vagyonbiztonsági okokból történt, a meghibásodott vezetékek kijavítása a lakóközösség feladata volt. Amíg ez szabályszerű módon meg nem történt, a szolgáltatás helyreállítására nem volt mód.  A hiba elhárítása után a szolgáltató nem késlekedett a meó átvétellel és a szolgáltatás újraindításával. Az ügyet ezzel lezárom, a Mai Nap főszerkesztőjét és a FŐGÁZ Rt. vezérigazgatóját a jelentés egy példányával értesítem.

Budapest, 2001. február 26.

Gönczöl Katalin